अन्ना हजारे एवं स्वामी रामदेव पिछले साल से भ्रष्टाचार एवं कालेधन के खिलाफ आन्दोलन चला रहे हैं। भ्रष्टाचार, महँगाई और गरीबी से त्रस्त जनता उन्हें ‘तारणहार’ के रुप में देखती है। उनके आन्दोलन को लगभग सारा देश समर्थन देता है- मैं भी समर्थन करता हूँ। मगर शुरु से ही मेरा मानना है कि हम आज के अपने राजनेताओं को भ्रष्टाचार एवं कालेधन के खिलाफ कार्रवाई करने या चुनाव-प्रक्रिया में सुधार लाने के लिए बाध्य नहीं कर सकते। वे बहुत घाघ होते हैं- उनपर ‘अनशन-सत्याग्रह’ का कोई असर नहीं पड़ने वाला। वे खुद ही भ्रष्ट आचरण में लिप्त हैं तथा भ्रष्टों को प्रश्रय देते हैं; वे खुद ही काला धन पैदा एवं जमा कर रहे हैं तथा ऐसे लोगों को बचाते हैं; और एक गन्दी चुनाव-व्यवस्था उनके लिए वरदान है। मेरी अवधारणा है कि अगर आपको बदलाव लाना है, तो आपको “सत्ता की बागडोर” थामनी ही होगी- ऐसा मैं शुरु से ही सोशल मीडिया पर लिखता आ रहा था।